Гаилә - тормыш учагы.

Максат: Балаларда гаилә белән горурлану хисе тәрбияләү; гаилә әгъзаларына карата һәрвакыт яхшы , җылы карашта булырга өйрәтү.

Сөйләм телләрен үстерү.

Әти-әниләргә ,өлкәннәргә,туганнарга ихтирамлы, игътибарлы булу; кешелеклелек, ярдәмчеллек, игелеклелексыйфатлары тәрбияләү.

Сыйныф сәгатенең барышы.

1. Уңай психологик халәт тудыру.

- Хәерле көн, укучылар! Сыйныф сәгатебезне башлыйбыз.

* Димәк бүгенге сыйныф сәгатенең темасы: “Гаилә – тормыш учагы”

**II Төп өлеш.**

* Укучылар, хәзер мин сезгә “Ике күрше” мәсәлен укыйм. Игътибар белән тыңлагыз һәм чагыштырыгыз.

Ике күрше.

 Якын урманда ике күрше карга яшәгән. Аларның берсе бик аралашучан булган. Үзенә бик матур карга кызын сайлап, аның белән тормыш корып җибәргән. Берсеннән-берсе матур балалар үстергәннәр. Балаларым тук булсын, дип әти карга көннәр буе эшләгән, соңрак, балаларын ияртеп, аларны азык табу һөнәренә өйрәткән. Шулай матур гына яши биргәннәр.

 Ә икенче карга исә берәү белән дә аралашмаган, үзен бик акыллыга санап, башкаларның иртә таңнан торып караңгы төшкәнче эшләүләреннән көлгән. Хәтта аның салкын җилдән, яңгырдан ышыкланыр, төн үткәрер оясы да булмаган. Көн артыннан көн үтә торган. Кинәт бу карга авырып киткән. Бик ябыккан, аның инде азык табарлык та хәле калмаган. Шулай агач башында бөкшәеп утырганда, моны күрше карга күреп, янына очып килгән. Күршесен кызганган, тапкан азыгын аңа биргән. Азрак тамак ялгап алгач, каргага хәл кереп киткән. Ул күршесенә зур рәхмәт белдергән һәм: “Әй, күрше, бу урманда синнән дә бәхетле карга юктыр, мөгаен”, - дигән.

 - Укучылар, ике карганың тормышын чагыштырыгыз әле. Икенче карга ни өчен күршесенә: “Синнән дә бәхетле карга юктыр”, - дигән?

 - Беренче карганың гаиләсе булган, ә икенчесенең гаиләсе булмаган.

 - Нәрсә соң ул гаилә?

 - Гаилә ул – безнең өебез, әби-бабай, әти, әни, мин, апа-абый, эне-сеңел.

 - Ә татар теленең аңлатмалы сүзлегенә мөрәҗәгать итсәк, аның беренче мәгънәсе болай икән:

 **- Гаилә. и. 1. Бергә яшәүче ир, хатын, балалар һәм якын туганнардан торган кешеләр төркеме.**

* Слайдтагы рәсемнәр сездә нинди фикерләр тудыра?

Нәтиҗә.

* **Гаилә - ул җылы учак. Учак янына аның әгъзалары җыела. Гаилә никадәр нык булса, аннан килгән җылылык та шулкадәр көчле була. Гаилә ул – йорт кебек, Аның нигезе нык булырга тиеш, ә нигезе нык булмаган йорт җимерелә.**

Әйдәгез әле шушы йортны бергәләп төзеп карыйк.

Йорт салу нәрсәдән башлана? ( Нигез)

Ә гаиләнең нигезен кем төзи? (әти, әни) нигез ябыштыру

Стенасыз йорт булмый, аның стенасын да куябыз, өй якты булсын өчен аңа нәрсәләр кирәк? (тәрәзә)

* Сез ничек уйлыйсыз ә гаиләнең тәрәзәләре кемнәр? (балалар) Балалар тәрәзәләрен ябыштыра.

Чират йортның түбәсенә җитте. (түбәсен ябыштыру)

* Әти-әни – йортның нигезе, ә балалар – аның көзгесе.
* Без төзегән гаилә йорты ныклы булсын өчен шушы өйдә яшәгән кешеләр арасында нинди мөнәсәбәтләр булырга тиеш? (дус, тату, тырыш, хөрмәт итү) Какое должно быть отношение меңду членами семьи?
* Ә алар нәрсәдә күренә? (Сөйләшкәндә, эшләгәндә, теләкләрдә)
* Әйдәгез, без дә гаиләбезгә булган теләкләрне язып карыйк әле.
* Сезнең алдыгызда кирпечләр ята, әти-әниегезгә, туганнарыгызга ярату, хөрмәт итү хисләрен белдереп матур сүзләр теләкләр языйк.

Ә хәзер матур теләкләрегезне әйтеп бер-бер артлы шушы өйнең стеналарына ябыштырып куйыйк.

Шулай итеп , безнең гаилә йорты төзелеп бетте. Бу йортта бер вакытта да тормыш учагы сүнмәсен, сүрелмәсен.

**III. Нәтиҗә ясау.**

* Без бу сыйныф сәгатендә нәрсә турында сөйләштек?
* Гаилә турында.
* Әйе, укучылар, әти йорты, гаилә - бу бөек байлык. Гаилә ул – кешенең үзара мөнәсәбәтләренең чын мәктәбе.
* Әти-әниләргә, өлкәннәргә һәм туганнарга карата нинди мөнәсәбәттә булырга кирәк?
* Аларны хөрмәт итәргә, яратырга, аларга һәрвакыт ярдәм итәргә, аларны сакларга кирәк.
* Әйе, бүген сез аларга карата нинди мөнәсәбәттә булсагыз, киләчәктә сезнең балаларыгыз да сезгә карата шундый мөнәсәбәттә булырлар. Үз гаиләгезнең кадерен белегез. Мин сезгә һәрберегезнең өендә мәхәббәт һәм бәхет булуын телим. Гаилә – тормыш учагы. Үзегезнең гаиләгезне хөрмәт итегез, саклагыз, яклагыз, кадерен белегез, бер-берегезне ихтирам итегез. Минем сезгә берничә киңәшбирәсем килә. Сез аларны укыгыз һәм күңел түренә салып куегыз.